L-UE taqbel dwar regoli ġodda għal Eurojust aktar effiċjenti u effikaċi Fl-20 ta' Ġunju 2018, l-ambaxxaturi għall-UE kkonfermaw qbil milħuq fid-19 ta' Ġunju bejn il-Presidenza Bulgara tal-Kunsill u l-Parlament dwar regoli li jemendaw ir-regolament dwar il-Eurojust, l-aġenzija tal-Unjoni Ewropea għall-kooperazzjoni fil-ġustizzja kriminali. Ir-regolament jistabbilixxi mudell ġdid ta' governanza bil-għan li titjib l-effikaċja operazzjonali tal-aġenzija. Ir-reviżjoni tar-regolament tal-Eurojust iqis ukoll l-istabbiliment tal-Uffiċċju tal-Prosekutur Pubbliku Ewropew (UPPE) kif ukoll tar-regoli l-ġodda dwar il-protezzjoni tad-data għall-istituzzjonijiet u l-korpi tal-Unjoni maqbula mill-Kunsill u l-Parlament ix-xahar li għadda. Il-Eurojust hija kruċjali biex ikun żgurat li aħna nirreaġixxu b'mod effettiv għall-isfidi tal-kriminalità organizzata transfruntiera bħat-terroriżmu, il-faċilitazzjoni ta' immigrazzjoni illegali jew iċ-ċiberkriminalità. Permezz ta' din ir-riforma, il-Eurojust ser tkun aktar effiċjenti u aktar kapaċi li ssaħħaħ il-kooperazzjoni fil-ġustizzja kriminali bejn l-istati membri. Tsetska Tsacheva, Ministru għall-Ġustizzja tal-Bulgarija L-isfidi prinċipali fir-regolament jikkonċernaw: id-distinzjoni bejn il-funzjonijiet operazzjonali u dawk ta' ġestjoni tal-kulleġġ tal-membri nazzjonali; reġim ġdid dwar ir-regoli tal-protezzjoni tad-data adattati għall-qafas legali reċenti dwar il-protezzjoni tad-data għall-istituzzjonijiet tal-UE; l-istabbiliment ta' bord eżekuttiv biex il-kulleġġ ikun assistit fil-funzjonijiet maniġerjali tiegħu u jkunu jistgħu jittieħdu deċiżjonijiet b'mod simplifikat dwar kwistjonijiet strateġiċi u mhux operazzjonali; dispożizzjonijiet ġodda dwar il-programmazzjoni annwali u pluriennali; Ir-rappreżentant tal-Kummissjoni fil-kulleġġ u l-bord eżekuttiv; il-funzjonijiet tad-Direttur Amministrattiv; aktar trasparenza u sorveljanza demokratika permezz ta' mekkaniżmu ta' evalwazzjoni konġunta mill-Parlament Ewropew u l-Parlamenti nazzjonali tal-attivitajiet tal-Eurojust. Passi li jmiss It-test issa ser jgħaddi minn reviżjoni mill-ġuristi lingwisti qabel l-adozzjoni formali mill-Kunsill u l-Parlament. Ir-regolament il-ġdid imbagħad ser jidħol fis-seħħ 20 jum wara li jiġi ppubblikat fil-Ġurnal Uffiċjali tal-UE. Regoli ġodda maqbula dwar il-protezzjoni tad-data għall-istituzzjonijiet tal-UE (stqarrija għall-istampa 23/5/2018)